**Albina**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fericiţi cei care pot zbura,

Pe care aerul îi iubeşte şi-i ţine.

Marin Soresc

Lui lurie Sadovnic

Mă-ntorc, o, soro, iar la tine

Cu vorbe cât mai pământeşti,

Căci unde nu eşti tu nu-i bine,

Nici unde necântată eşti.

Cuvine-se-n cuvânt de aur

Să te îmbrac şi nu-1 găsesc.

Nici nu ştiu cum să-ncep mai bine

Pe nimeni eu să nu jignesc.

Un bob de sare argintie

Eşti poate pentru necuprins.

Ci pentru noi, pe-a zilei pâine,

Eşti mierea fără preţ, eşti vis.

Mai trudnic steag şi mai cu pace

Nu am văzut şi nici mai sfânt

Ca steagul roiului tău mare

În pomul ţării fluturând.

Nu laşi lumina dimineţii

Să lucreze singură în tei.

Dar nici cutez începe cântul

Înaintea cântecului ei.

Trudeşti cât şapte bucuroasă

Şi-ţi place zborul fără şa

Şi nimeni, nimeni nu-i în stare

Aripa-ţi a o-ncătuşa.

De tine-n suflet şi în cuget

Legat la bine şi la rău,

Aş vrea pe drumul cel din urmă

Să mă petreacă roiul tău.